Hpyet A Lam (1)
Masha shagu gaw hpyet bu ai, hpyet gaw hkumhkrang a hkamja lam hte seng ai re majaw hpyet a lam hpe jawm hkaja yu ga law
1. Lani mi na hpyet gaw shabawng langai hpe jahpring lu ai.
– Malu masha machyoi ninghkring ni sawk sagawn da ai hta dwi tawng (Candy), Peke (chewing gum) maya ai hta mayen ma-ut ai aten nbung hpe mung ma-ut shalawm ai re sha n-ga Peke kaw Dwi hpa dat “Sorbitol” mung lawm ai re, dai dat gaw shat kan kata kaw Gas nsa shapraw ya ai majaw hpyet law shangun ai re hpe chye lu ai, malu masha machyoi ninghkring ni hpaji jaw ai hta Peke maya sha ai shaloi hpyet n law mayu yang Sorbitol dat lawm nlawm makawp kaw shawng hti yu mai ai lam tsun ai.
Atan na na tawn da ai malu masha shing nrai hkage sutdek (refrigerator) kaw bang tawn da ai malu masha ni mung micro-organism ni a majaw Gas nsa lawm wa ai re, bai kahtap shadu sha ai malu masha ni sha yang hpyet jahkring hkring bu wa ai, raitim hpyet bu ai gaw hkumhkrang shingra maka re, masha langai gaw lani mi Gas nsa (0.5-1) Litter daram shapraw ai, lani mi hta (10) lang daram hpyen bu ai re majaw shabawng langai hpe nbung atsawm jahpring lu ai machyoi chye ai ni tang madun da ma ai.
2. Hpyet machyoi ninghkring kaba
– Amerika Mungdan, Veterans Administration Medical Center na Dr. Michael Levite gaw “Hpyet” a ahkyak ai lam hpe mu mada nna myit lawm hkumlawm ai hte shaning (30) ning daram Hpyet a lam hpe sung sung li li sawk sagawn ai wa re, Dr. Levitt kawn Shi laika, Hpaji hparat Journal law law kaw hpyet a lam hpe sawk ka shaleng da ai majaw Mungkan hpaji ning hkring ni kawn Dr. Michael Levite hpe Hpyet machyoi ninghkring kaba ngu masat masa galaw da ai re hpe chye lu ai.
3. Hpyet gaw NASA a matu kade daram ahkyak ma ta ?
Lamu ganghkau ntsa Air Space kaw bungli galaw ai masha ni sha ai malu masha yawng gaw Gas nsa (hpyet) lawm ai hkrai hkrai re, Ganghkau ntsa bungli shang nga ai NASA magam gun ni gaw shara kaji ai hte gyip ai shara kaw aten na na bungli galaw nga ra ai re majaw nbung nsa manam shakram ai dingbai dingna nbyin na matu Air Space magam gun masha ni sha ai malu masha hpe grai ahkyak ai hku nna laksan sawk sagawn galaw shapraw nga ai hpe chye lu ai.
4. Hpyet nsa jen ai labu kasha
Masha law law gaw hkumhkrang hte n-gup manam shamai ai tsi hpan amyu myu hpe sung lang yu sai re majaw manam la ai hpyet sama hpe makawp maga lu ai labu kasha hpe galaw shapraw ai gaw mau hpa shara nre, Amerikan Mungdan na Veterans Administration Medical Center na Dr. Michael Levite kawn mung kata labu kaw matep bang ai Inside pads ngu ai filter hpe galaw shapraw na matu myit sawn shachyaw da sai re, dai filter gaw hpyen sama hpe tsa htam (55-77) % chyup kau lu ai rai nna kata lubu sumpat kaw shakap da ai filter ni mung hpyet sama tsa htam (20)% hpe chyup kau lu ai re nga nna tsun da ma ai.
Dr. Michael Levite sawn shachyaw da ai hkrang kasi hpe la nna Japan sumpan company kaba SEREN CO.,LTD na Yoshida Nami kawn hpyet sama hpe lawan ladan shaprai shamat kau lu ai Labu kasha hpe galaw shapraw sa wa ai re, dai Labu kasha ni gaw ceramic ri ni hte da nna manam pyaw ai sama ntsin ni hte gayau ai re hpe chye lu ai, hpyet sama makawp maga labu kasha hpe shawng ningnan pu kan ana lu ai masha ni, sak kung gumgai dingla gawn lajang dabang ni hte tsi rung ni a matu yaw shada let galaw shapraw ai raitim masha law law hkrum ra ai hpaga la, lauban launa ni mahtang grau nna ra sharawng nga ai re hpe chye lu ai.
5. Hkrung kanu ni mung hpyet bu nga ai.
Mungkan hta hpyet bu shamawng ai sinkaw ja hkrung kanu hpan (500) daram nga ai kaw na anhte buga ginra hta grau nna mu lu ai gaw Chyingma ngu ai hkrung kanu ni re, hpyet bu ai hkrung kanu ni hpe Bombardier Beetles ngu shamying ai rai nna Since Mying gaw Pherosophus ( Phylum; Arthropoda) ngu ai re dai hkrung kanu ni gaw yinam ta laman ga nhkun kata, hpun hpyi, hka la-ing kasha ni kaw di di ai rai nna galu de Millimeter (17-21) dam de Millimeter (6.5-8) daram nga ai re hpe chye lu ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn